અમદાવાદનાં શ્યામલ ચાર રસ્તા પરનાં મોટા ભુવાને પડયે એક સપ્તાહનો સમય વીતી ગયો પરંતુ હજુ સુધી તંત્રએ તેની રિપરીંગની કાર્યવાહી શરૂ કરી નથી ત્યાં તો, આજે શહેરનાં કાંકરિયા સહિતનાં કેટલાક નવા વિસ્તારોમાં ભુવા અને ખાડા પડયાની ઘટનાઓ સામે આવતાં હવે અમદાવાદ શહેરમાં જાણે ભુવાઓનું ભૂત ધૂણ્યું છે. કેટલાક ભુવા અને ખાડાઓ તો એટલા જોખમી છે કે, જો તેમાં કોઇ પડી જાય તો ગંભીર અકસ્માત કે જાનહાનિ સર્જાઇ શકે છે. શહેરમાં ફરી એકવાર ઉભરી આવેલા ભુવા અને ખાડાઓનાં સામ્રાજયને લઇ નાગરિકોમાં અ.મ્યુ.કો તંત્રનાં અણઘડ વહીવટ પરત્વે ઉગ્ર આક્રોશની લાગણી ફેલાઇ છે. આ વખતે માંડ પાંચેક ઈંચ વરસાદ બાદ અમદાવાદની હાલત ‘ભૂવાનગરી’ જેવી બની ગઇ છે. આજે અમદાવાદીઓનાં ફેવરિટ પિકનિક સ્પોટ એવા કાંકરિયામાં પણ ટોય ટ્રેનનાં પાટાની નજીકમાં મોટો ભુવો પડ્‌યો છે. શહેરમાં અત્યાર સુધી ૩૦ જેટલા ભૂવા પડી ચૂક્યા છે, જેમાં કેટલાક તો ઘણા વિશાળ છે. કોર્પોરેશનને શહેરમાં પડેલા ભૂવાઓ પાછળ અંદાજે રૂ.૨૫ કરોડથી વધુનો ખર્ચ કરવો પડે તેવી શકયતા છે. કાંકરિયા વિસ્તારમાં પડેલો આ ભુવો ઘણો મોટો અને જોખમી છે.